Եգոր Կրասիլնիկովի առանձնատուն

Եգոր Կրասիլնիկովի առանձնատուն (), շենք Դոնի Ռոստովում, որը կառուցվել է XIX դարի վերջին քառորդում` էկլեկտիզմի ոգով։ Առանձնատունը պատկանել է վաճառական Եգոր Կրասիլնիկովին։ Շենքը գտնվում է 1-ին Մայիսյան փողոցի և 18-րդ գծի խաչմերուկում։ Ներկայումս այնտեղ կանանց համար խորհրդատվություն է։ Եգոր Կրասիլնիկովի առանձնատունն ունի մշակութային ժառանգության տարածաշրջանային նշանակության 
օբյեկտի կարգավիճակ։

Պատմություն 
1-ին Սոֆիևսկայա փողոցում (այժմ՝ 1-ին Մայիսյան) այս շենքը կառուցվել է վաճառական Եգոր Կրասիլնիկովի պատվերով։ Առանձնատանը նա ապրել է իր ընտանիքի հետ։ Տանը հաճախ տեղի էին ունենում պարահանդեսներ և ընդունելություններ։ Ընդունելությունների երկլուսավոր դահլիճի պատուհանները նայում էին 1-ին Սոֆիևյսկայա փողոցին։ Դրան կից էր ճաղաշարքով սրահը, որտեղ ելույթ էին ունենում երաժիշտները։ 18-րդ գծի ճակատի երկայնքով գտնվում էին ննջասենյակը, մանկական սենյակները, աշխատասենյակը և այլ սենյակներներ։ Ցոկոլային հարկում գտնվում էին օժանդակ տարածքները՝ խոհանոցը, լվացքատունը և ծառաների սենյակները։ Ախոռը, կառքամառանը և սառցասենյակը գտնվում էին բակում։

1922 թվականին՝ խորհրդային իշխանության հաստատումից հետո շենքն ազգայնացվեց։ Առանձնատանը տեղակայվեց քաղցած և տկար երեխաների օգնության «Մի կաթիլ կաթ» հատուկ կետը։  1927 թվականի տվյալներով շենքում գտնվել է խորհրդատվություն կանանց համար։ 1943-1954 թվականներին Կրասիլնիկովի նախկին առանձնատանը գործել է պոլիկլինիկա, իսկ 1954-1976-ին՝ մանկական խորհրդատվություն։ 1976-ից մինչ այժմ շենքում տեղակայվում է խորհրդատվություն կանանց համար։ 2015 թվականի մարտի 29-ին շենքը հրդեհվել է։

Ճարտարապետություն 
Եգոր Կրասիլնիկովի առանձնատունը կառուցված է էկլեկտիզմի ոգով։ Միահարկ շենքի գլխավոր ճակատն ուղղված է 1-ին Մայիսյան փողոցին։ Նրա միջնամասը քիչ բարձրացված է և ավարտվում է ատտիկոսով։ Անկյուններում տեղադրված են քառանիստ գմբեթներ։ Շենքը շքեղորեն զարդարված է ծեփվածքով և սվաղով, նրա ձևավորման մեջ առկա են բարոկկոյի և վերածննդի տարրեր։ Դեկորատիվ տարրերի թվում են կալունակներ, լողաթներ, ծոփոր, դրասանգներ, կանանց գլուխներ, Հերմեսի դիմակներ, որմնասյուներ և կամարաղեղներ։ Շինությունն ունի հատակագծման միջանցքային համակարգ՝ սենյակների միա- և երկկողմանի դասավորությամբ։

Ծանոթագրություններ 

Ռուսաստանի մշակութային ժառանգություն
Դոնի Ռոստովի շենքեր և կառույցներ